Document ID: /roh_data/filtered/fineweb-2-filterrobots_roh.jsonl.gz/51819

L’Uffizi federal da traffic ha inoltrà ina denunzia penala cunter la societad da tren BLS e l’interpresa da transport da Lucerna.
La raschun saja che las duas interpresas hajan cugliunà la Confederaziun ed ils chantuns e retratg memia bleras subvenziuns. Quai communitgescha l’Uffizi federal da traffic.
Rapport extern
Il venderdi passà aveva la citad da Lucerna publitgà in rapport d’inquisiziun extern. Tenor quel ha l’interpresa da transport da Lucerna incassà durant plirs onns var 16 milliuns memia bleras subvenziuns per il traffic public.
La BLS aveva communitgà gia la fin da favrer che l’interpresa aveva retratg fin 44 milliuns memia bleras subvenziuns.